­­­­­­­­Na podlagi Zakona o visokem šolstvu, Minimalnih standardov za izvolitev v nazive visokošolskih učiteljev, znanstvenih delavcev in visokošolskih sodelavcev na visokošolskih zavodih Nacionalne agencije Republike Slovenije za kakovost v visokem šolstvu in 30. člena statuta samostojnega visokošolskega zavoda Mednarodna podiplomska šola Jožefa Stefana je senat zavoda na 188. seji dne 14. 11. 2023 sprejel

**MERILA ZA VOLITVE V NAZIVE VISOKOŠOLSKIH UČITELJEV,   
ZNANSTVENIH DELAVCEV IN SODELAVCEV**

**MEDNARODNE PODIPLOMSKE ŠOLE JOŽEFA STEFANA (MPŠ)**

**1. Vsebina in namen**

1. člen

S tem aktom Mednarodna podiplomska šola Jožefa Stefana podrobneje določa pogoje ter minimalna merila in postopek za volitve v nazive visokošolskih učiteljev, znanstvenih delavcev in visokošolskih sodelavcev.

1. člen

Merila določena v tem aktu so usklajena z Minimalnimi standardi za izvolitev v nazive visokošolskih učiteljev, znanstvenih delavcev in visokošolskih sodelavcev na visokošolskih zavodih Nacionalne agencije Republike Slovenije za kakovost v visokem šolstvu

V besedilu teh meril uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske. V postopkih po teh merilih se uporabljajo tudi določila statuta MPŠ in smiselno določila Zakona o upravnem postopku.

**2. Nazivi**

1. člen

Izobraževalno, znanstveno-raziskovalno, umetniško in strokovno delo na visokošolskih zavodih opravljajo visokošolski učitelji, znanstveni delavci in visokošolski sodelavci.

NAZIVI VISOKOŠOLSKIH UČITELJEV SO:

* redni profesor,
* izredni profesor,
* docent,
* lektor (za izvajanje jezikovnega pouka),

za izvajanje visokošolskih strokovnih programov tudi:

* višji predavatelj,
* predavatelj.

NAZIVI ZNANSTVENIH DELAVCEV SO:

* znanstveni svetnik,
* višji znanstveni sodelavec,
* znanstveni sodelavec.

NAZIVI VISOKOŠOLSKIH SODELAVCEV SO:

* asistent,
* bibliotekar,
* strokovni svetnik,
* višji strokovni sodelavec,
* strokovni sodelavec,
* učitelj veščin.

**a. Trajanje naziva**

1. člen

Visokošolski učitelji in znanstveni delavci, z izjemo rednih profesorjev in znanstvenih svetnikov, so izvoljeni v naziv za obdobje pet let (v nadaljevanju: volilno obdobje).

Ponovno so lahko izvoljeni v isti naziv za isto volilno obdobje po pogojih za ponovno izvolitev.

Asistenti so izvoljeni v naziv za obdobje treh let.

Redni profesorji in znanstveni svetniki so izvoljeni v trajni naziv.

**b. Vrstni red nazivov**

1. člen

Visokošolski učitelji so lahko izvoljeni v nazive po naslednjem vrstnem redu: docent, izredni profesor, redni profesor.

Visokošolski učitelji so lahko izvoljeni v naziv višji predavatelj, če so bili predhodno izvoljeni naziv predavatelj.

Znanstveni delavci so lahko izvoljeni v nazive po naslednjem vrstnem redu: znanstveni sodelavec, višji znanstveni sodelavec, znanstveni svetnik.

**b. Razmerje med pedagoškimi in raziskovalnimi nazivi**

1. člen

Znanstveni delavec je lahko izvoljen v naziv visokošolskega učitelja, če izpolnjuje pogoj pedagoške usposobljenosti za izvolitev v ustrezni naziv.

Znanstveni svetnik je lahko pod pogojem iz prvega odstavka izvoljen v naziv rednega profesorja, višji znanstveni sodelavec v naziv izrednega profesorja, znanstveni sodelavec pa v naziv docenta. V takem primeru velja pedagoški naziv do poteka znanstvenega naziva, na temelju katerega je prišlo do izvolitve v naziv visokošolskega učitelja.

**3. Habilitacijska področja**

1. člen

Kandidati so lahko izvoljeni v nazive na habilitacijskih področjih, ki jih opredeli visokošolski zavod. Ta področja določi senat zavoda (priloga 1).

Kandidat je lahko izvoljen v naziv na enem ali več habilitacijskih področjih.

**4. Pogoji za izvolitev v naziv**

**A. Temeljni minimalni standardi za izvolitev v naziv**

1. člen

Kandidat za izvolitev v naziv mora kumulativno izpolnjevati temeljne, splošne in posebne minimalne standarde za izvolitev v naziv.

Temeljni minimalni standardi za izvolitev v naziv so pogoji, ki jih mora izpolnjevati vsak kandidat za izvolitev v naziv.

1. člen

Temeljni minimalni standardi za izvolitev v naziv so:

* ustrezna izobrazba ali ustrezen znanstveni oziroma strokovni naslov,
* usposobljenost za strokovno ali umetniško delo,
* pedagoška usposobljenost,
* pozitivna ocena večine poročevalcev o usposobljenosti kandidata,
* aktivno znanje angleškega jezika.

Pedagoške usposobljenosti niso dolžni izkazati kandidati za izvolitev v nazive znanstvenih delavcev, strokovnega svetnika, višjega strokovnega sodelavca, strokovnega sodelavca, bibliotekarja in asistenta ob prvi izvolitvi.

1. člen

Kandidat izkazuje usposobljenost za strokovno delo z dokumentiranimi objavami znanstvenih in strokovnih del, dokumentiranimi raziskovalnimi in strokovnimi dosežki, dokumentiranim sodelovanjem pri znanstvenih ali strokovnih projektih, patenti in drugimi dokumentiranimi dosežki, ki se na področju posamezne stroke štejejo za dokaz izvirnosti in kakovosti.

1. člen

Pedagoška usposobljenost se pri prvi izvolitvi v naziv visokošolskega učitelja izkazuje s preizkusnim predavanjem.

Pri vsaki izvolitvi visokošolskega učitelja in visokošolskega sodelavca v višji naziv ali ponovni izvolitvi mora kandidat predložiti mnenje študentskega sveta, ki temelji na rezultatih študentske ankete ali drugih instrumentov preverjanja pedagoškega dela kandidata.

1. člen

Elementi za presojo pedagoške usposobljenosti kandidata za izvolitev v naziv so:

* razumljivost ter sistematičnost predavanj, vaj, seminarjev, konzultacij ter preverjanj znanja;
* uspešno mentorstvo pri diplomah, specializacijah, magisterijih, doktoratih in drugem podiplomskem izobraževanju, mentorstvo študentom v izmenjavi in pri študentskem raziskovalnem delu;
* odnos do študentov;
* spodbujanje k znanstvenemu, umetniškemu, pedagoškemu in strokovnemu delu;
* priprava, strokovna, pedagoška in metodična oziroma didaktična vrednost pedagoških pripomočkov, študijskih gradiv in učbenikov;
* razvijanje laboratorijev ali drugih specializiranih enot, ki podpirajo pedagoški proces;
* z dokazili potrjeno pedagoško usposabljanje po splošnih programih pedagoškega usposabljanja ali individualnih programih na visokošolskem zavodu.

1. člen

Aktivno znanje angleškega jezika se izkazuje z dokazilom institucije, pristojne za izdajanje tovrstnih potrdil, ali z mednarodno uveljavljenim potrdilom o znanju jezika.

Kandidat za izvolitev v naziv, ki je diplomiral, magistriral ali doktoriral na visokošolski instituciji po programu, ki je potekal v angleškem jeziku, in je tudi diplomsko ali magistrsko nalogo ali doktorsko disertacijo napisal v tem jeziku, ni dolžan predložiti dokazil o aktivnem znanju angleškega jezika.

Znanje angleškega jezika se izkazuje samo pri prvi izvolitvi v naziv.

**B. Splošni minimalni standardi za izvolitev v naziv**

1. člen

Splošni minimalni standardi so formalni pogoji, ki jih mora poleg temeljnih minimalnih standardov izpolnjevati kandidat za izvolitev v posamezni naziv.

V naziv:

1. rednega profesorja, izrednega profesorja, docenta, znanstvenega svetnika, višjega znanstvenega sodelavca in znanstvenega sodelavca je lahko izvoljen, kdor ima doktorat znanosti;

2. rednega profesorja, izrednega profesorja in docenta na umetniškem področju je lahko izvoljen, kdor ima priznana umetniška dela in izobrazbo najmanj druge stopnje;

3. višjega predavatelja je lahko izvoljen, kdor ima izobrazbo najmanj druge stopnje;

4. predavatelja tujega jezika na nejezikovnih smereh študija je lahko izvoljen, kdor ima 5 let ustrezne prakse in izobrazbo najmanj druge stopnje;

5. predavatelja za predmete, pri katerih je težišče na posebnih strokovnih znanjih, je lahko izvoljen, kdor ima 5 let uspešnega strokovnega dela v praksi in izobrazbo najmanj druge stopnje;

6. lektorja je lahko izvoljen, kdor ima izobrazbo druge stopnje in 3 leta pedagoške prakse;

7. asistenta je lahko izvoljen, kdor ima izobrazbo najmanj druge stopnje in je med študijem dosegel povprečno oceno najmanj prav dobro (8);

8. strokovnega svetnika je lahko izvoljen, kdor ima izobrazbo najmanj druge stopnje in 15 let ustrezne strokovne prakse na področju, povezanem s področjem, za katerega se voli v naziv;

9. višjega strokovnega sodelavca je lahko izvoljen, kdor ima izobrazbo najmanj druge stopnje in 10 let ustrezne prakse na področju, povezanem s področjem, za katerega se voli v naziv;

10. strokovnega sodelavca je lahko izvoljen, kdor ima izobrazbo najmanj druge stopnje in 2 leti ustrezne prakse na področju, povezanem s področjem, za katerega se voli v naziv;

11. učitelja veščin je lahko izvoljen, kdor ima izobrazbo najmanj druge stopnje in 5 let ustrezne prakse na področju, povezanem s področjem, za katerega se voli v naziv;

12. bibliotekarja je lahko izvoljen, kdor ima izobrazbo najmanj druge stopnje, 3 leta ustrezne prakse in izkazano sposobnost za samostojno strokovno delo;

13. visokošolskega učitelja za prvo izvolitev visokošolskega učitelja na Mednarodni podiplomski šoli Jožefa Stefana se praviloma zahteva po opravljenem doktoratu neprekinjeno najmanj enoletno podoktorsko usposabljanje v tujini.

**a. Elementi usposobljenosti za področje izvolitve v naziv**

1. člen

Vsebinski elementi za presojo usposobljenosti za področje izvolitve v naziv so:

* uspešnost pri reševanju znanstvenih, raziskovalno-razvojnih ali strokovnih problemov;
* aktivno delovanje v mednarodnem prostoru;
* izkušnje pri delu v poklicnem okolju ipd.

1. člen

Usposobljenost na področju izvolitve v naziv se izkazuje z:

* ustrezno bibliografijo na področju, za katerega želi kandidat biti izvoljen,
* dokazili o uspešnem sodelovanju v mednarodnem prostoru,
* dokazljivimi navedki v znanstveni literaturi in
* pozitivnimi ocenami poročevalcev.

1. člen

Kandidatova dela morajo biti objavljena oziroma predstavljena na način, ki ga priznava stroka za uveljavitev v domači in mednarodni strokovni javnosti na področju, za katerega želi biti kandidat izvoljen.

1. člen

Kandidat izkazuje mednarodno odmevnost svojega dela zlasti z naslednjimi kazalci mednarodne odmevnosti:

* dokazljivimi citati v znanstveni literaturi,
* vabljenimi predavanji na mednarodnih znanstvenih srečanjih,
* članstvom v uredniških odborih mednarodnih revij,
* članstvom v tujih akademijah,
* nosilstvom predmeta v mednarodnih dodiplomskih ali podiplomskih programih ter
* pedagoškim sodelovanjem pri izvedbi dodiplomskih ali podiplomskih študijskih programov na tujih univerzah.

Seznam kazalcev mednarodne odmevnosti in njihove količinske vrednosti za posamezna področja sprejme senat visokošolskega zavoda.

1. člen

Kandidat izkazuje mednarodno odmevnost svojega umetniškega dela z naslednjimi kazalci mednarodne odmevnosti:

* s predstavitvijo svojih del na festivalih ali drugih enakovrednih prireditvah v tujini,
* s članstvom v mednarodnih žirijah.

Podrobne kriterije mednarodne odmevnosti sprejme senat visokošolskega zavoda.

1. člen

Za objavo z mednarodno odmevnostjo se šteje besedilo, objavljeno v enem od razširjenih tujih jezikov v eni od revij, indeksiranih v SCI ali SSCI z IF>0.

1. člen

Prvo ali vodilno avtorstvo je razvidno iz vrstnega reda avtorjev; v kolikor ni razvidno, morajo soavtorji napisati izjavo o tem, kdo je vodilni oz. prvi avtor.

Na področjih, na katerih prvo oziroma vodilno avtorstvo ne obstaja (npr. kjer so avtorji razvrščeni po abecednem vrstnem redu), se prvo oziroma vodilno avtorstvo ne upošteva.

**b. Elementi umetniške usposobljenosti**

1. člen

Elementi za presojo umetniške usposobljenosti za področje izvolitve so:

* javne izvedbe avtorskih del,
* javne predstavitve umetniškega dela,
* nagrade in priznanja za umetniško delo in
* aktivno delovanje v mednarodnem prostoru.

1. člen

Umetniška usposobljenost za področje izvolitve se izkazuje s:

* kritikami o umetniškem delovanju,
* nagradami za umetniško delovanje,
* članstvom v mednarodnih ansamblih in žirijah,
* sodelovanjem na uveljavljenih domačih in tujih festivalih, tekmovanjih in prireditvah,
* vabili na gostovanja v tujini,
* sodelovanjem z uveljavljenimi domačimi in tujimi umetniškimi institucijami in
* pozitivnimi ocenami poročevalcev.

**c. Elementi pedagoške usposobljenosti**

1. člen

Elementi za presojo pedagoške usposobljenosti kandidata za izvolitev v naziv so:

* razumljivost ter sistematičnost predavanj, vaj, seminarjev, konzultacij ter preverjanj znanja;
* uspešno mentorstvo pri diplomah, specializacijah, magisterijih, doktoratih in vseživljenjskem ter drugem podiplomskem izobraževanju, mentorstvo študentom v izmenjavi in pri študentskem raziskovalnem delu;
* odnos do študentov,
* spodbujanje k znanstvenemu, umetniškemu, pedagoškemu in strokovnemu delu,
* priprava, strokovna, pedagoška in metodična oziroma didaktična vrednost pedagoških pripomočkov, študijskih gradiv in učbenikov;
* razvijanje laboratorijev ali drugih specializiranih enot, ki podpirajo pedagoški proces;
* z dokazili potrjeno pedagoško usposabljanje po splošnih programih pedagoškega usposabljanja ali individualnih programih visokošolskega zavoda.

**C. Posebni minimalni standardi za izvolitev v naziv**

1. člen

Posebni minimalni standardi so kakovostni in količinski pogoji, ki jih mora poleg temeljnih in splošnih pogojev izpolnjevati kandidat za izvolitev v naziv.

Izpolnjevanje posebnih minimalnih standardov presoja na podlagi kandidatovih dosežkov habilitacijska komisija MPŠ, ki ima diskrecijsko pravico odločanja o primernosti kandidata za izvolitev.

Izpolnjevanje količinskih pogojev za izvolitev v naziv se presoja tudi s točkovanjem bibliografije po naslednjih kriterijih:

|  |  |  |
| --- | --- | --- |
| **1** | **ZNANSTVENORAZISKOVALNA DEJAVNOST** | |
| 1.1 | **Članki z recenzijo** (tip COBISS: 1.01, 1.02, 1.03) | |
| 1.1.1 | I. skupina: revije v SSCI, SCIE – Nature, Science in zgornji 3% | do 14 točk |
| 1.1.2 | II. skupina: revije v SSCI, SCIE – 1. četrtina | do 8 točk |
| 1.1.3 | III. skupina: revije v SSCI, SCIE – 2. četrtina | do 7 točk |
| 1.1.4 | IV. skupina: revije v SSCI, SCIE – 3. četrtina | do 6 točk |
| 1.1.5 | V. skupina: revije v SSCI, SCIE – 4. četrtina (brez spodnjih 5%) | do 5 točk |
| 1.1.6 | VI. skupina: revije v SSCI, SCIE – spodnjih 5% | do 3 točke |
| 1.1.7 | VII. skupina: ostale recenzirane revije | do 2 točki |
| 1.2 | **Monografija** (tip COBISS: 2.01) |  |
| 1.2.1 | Pri uveljavljeni mednarodni založbi, ki je na seznamu ARRS | do 12 točk |
| 1.2.2 | Druge monografije | do 6 točk |
| 1.3 | **Del monografije** (tip COBISS: 1.16 v 2.01) |  |
| 1.3.1 | Pri uveljavljeni mednarodni založbi, ki je na seznamu ARRS | do 6 točk |
| 1.3.2 | Druge monografije | do 3 točke |
| 1.4 | **Objavljeno vabljeno plenarno predavanje** (s priloženim dokazilom) (tip COBISS: 1.06, 1.10) |  |
| 1.4.1 | Na domačih znanstvenih konferencah (tip COBISS: 1.06) | do 1 točke |
| 1.4.2 | Na mednarodnih znanstvenih konferencah (tip COBISS: 1.06) | do 4 točke |
| 1.5 | **Dokumentirani objavljeni referat** (tip COBISS: 1.08) |  |
| 1.3.1 | Na domačih znanstvenih konferencah | do 0,5 točke |
| 1.3.2 | Na mednarodnih znanstvenih konferencah | do 1 točke |
| 1.6 | **Objavljene recenzije v obliki članka** (tip COBISS: 1.19) | do 1 točke |

|  |  |  |
| --- | --- | --- |
| **2** | **PEDAGOŠKA DEJAVNOST** | |
| 2.1 | Učbenik (tip COBISS: 2.03, 2.04) |  |
| 2.1.1 | Univerzitetni učbenik z recenzijo (tip COBISS: 2.03) | do 5 točk |
| 2.1.2 | Nova, dopolnjena izdaja učbenika (tip COBISS: 2.03) | do 2 točki |
| 2.1.3 | Drugi neuniverzitetni recenzirani učbeniki (tip COBISS: 2.04) | do 1 točke |
| 2.2 | Študijsko gradivo (tip COBISS: 2.05) | do 0,5 točke |
| 2.3 | Gostujoči profesor | do 8 točk |
| 2.4 | Mentorstvo (somentorstvo se točkuje s polovičnim št. točk) |  |
| 2.4.1 | Pri diplomah | do 0,5 točke |
| 2.4.2 | Pri študentskih raziskovalnih nalogah | do 0,5 točke |
| 2.4.3 | Pri Prešernovih ali primerljivih nagradah (fakultetnih) | do 2 točki |
| 2.4.4 | Pri Prešernovih ali primerljivih nagradah (univerzitetnih) ali Zlatem znaku IJS | do 4 točke |
| 2.4.5 | Na podiplomskem študiju (pri magisterijih in specializaciji) | do 2 točki |
| 2.4.6 | Pri doktoratih | do 5 točk |
| 2.5 | Študentska ocena, povprečna anketna ocena več kot 4,5 za posamezno leto, upošteva se pri največ enem predmetu letno | do 3 točke |

|  |  |  |
| --- | --- | --- |
| **3** | **STROKOVNA DEJAVNOST** | |
| 3.1 | Poljudnoznanstvena knjiga (tip COBISS: 2.02, 1.16, 1.17) |  |
| 3.1.1 | Doma | do 3 točke |
| 3.1.2 | V tujini | do 6 točk |
| 3.2 | Urednik ali sourednik revije, knjige |  |
| 3.2.1 | Domače | do 3 točke |
| 3.2.2 | Tuje | do 6 točk |
| 3.3 | Strokovni članek (tip COBISS: 1.04) |  |
| 3.3.1 | - v domačem prostoru | do 0,5 točke |
| 3.3.2 | - v mednarodnem prostoru | do 1 točka |
| 3.4 | Objavljeni prikazi, poročila in ekspertize (tip COBISS: 2.12, 2.13, 2.14, 2.15) | do 0,5 točke |
| 3.5 | Poljudno strokovni članki (tip COBISS: 1.05) | do 0,1 točke |
| 3.6 | Patent – (so)avtorstvo prevzetega ali prostega izuma (tip COBISS: 2.24) |  |
| 3.6.1 | Podeljeni patent pri nacionalnem patentnem uradu | do 1 točke |
| 3.6.2 | Podeljeni patent pri tujem patentnem uradu | do 3 točke |
| 3.6.3 | Podeljeni patent pri dveh ali več mednarodnih patentnih uradih | do 6 točk |
| 3.6.4 | Podeljeni patent, ki je uporabljen v proizvodnji (ročni vnos) | do 20 točk |
| 3.7 | Ostala dokumentirana strokovna dejavnost po presoji strokovnih komisij (npr. organizacija znanstvenih srečanj, dokumentirani, uveljavljeni, pomembni sistemi, metode oz. projekti in prenos rezultatov znanstvenega dela v prakso; prenos znanja v proizvodnjo ter v delo državnih in drugih organov in organizacij; sodelovanje pri izdelavi strokovne podlage za nove predpise; aktivnosti v organih mednarodnih združenj in mednarodnih žirijah) | do 12 točk |

**Redni profesor in znanstveni svetnik**

1. člen

V naziv rednega profesorja in znanstvenega svetnika je lahko izvoljen kandidat, ki poleg temeljnih in splošnih pogojev izpolnjuje tudi naslednje posebne minimalne standarde:

Kakovostni pogoji:

* je sposoben samostojno znanstveno, umetniško in raziskovalno-razvojno delovati na področju, na katerem se habilitira, ter prispevati nova znanja ali stvaritve ter izkazati mednarodno odmevnost svojega dela;
* je po opravljenem doktoratu najmanj 3 mesece raziskovalno ali pedagoško deloval na tuji univerzi ali raziskovalni ustanovi;
* da je po priznanju pomembnih umetniških del najmanj 3 mesece umetniško ali pedagoško deloval na tuji univerzi ali pomembni umetniški ustanovi. Enako kot delovanje na tuji univerzi ali umetniški ustanovi se vrednoti sodelovanje v žiriji pri pomembnih mednarodnih umetniških tekmovanjih ali natečajih ali na mednarodnih prireditvah, ki so glede na prostor in kraj dogajanja izjemnega pomena;
* je bil mentor pri vsaj enem zaključenem doktoratu;
* je objavil znanstvena ali umetniška dela (monografija, knjiga, učbenik), ki so pomembna za razvoj stroke v mednarodnem in nacionalnem okviru;
* poglablja in dopolnjuje znanstvene in umetniške dosežke ter skrbi za njihovo uporabo oziroma bogati slovensko in mednarodno znanje in kulturo;
* je vodil raziskovalne projekte;
* ima soglasje habilitacijske komisije za izvolitev v naziv.

Količinski pogoji:

* je objavil vsaj 14 člankov (od tega najmanj 7 člankov od zadnje izvolitve v nižji naziv), pri katerih je prvi ali vodilni avtor (oz. dokazuje, da je njegov prispevek k članku enakovreden prispevku prvega ali vodilnega avtorja) v revijah, indeksiranih v SCI ali SSCI z IF>0,
* pri ocenjevanju objavljenih del in pedagoške dejavnosti doseže najmanj 80 točk kumulativno, od tega najmanj 40 točk iz znanstvene in najmanj 20 točk iz pedagoške dejavnosti (oziroma 30 točk od zadnje izvolitve in od tega najmanj 15 točk iz znanstvene dejavnosti in najmanj 7,5 točk iz pedagoške dejavnosti).

1. člen

V naziv rednega profesorja na umetniškem področju je lahko izvoljen kandidat, ki poleg temeljnih in splošnih pogojev izpolnjuje tudi naslednje posebne pogoje:

* z najmanj 14 mednarodno odmevnimi deli oziroma 14 vrhunskimi umetniškimi dosežki z javno predstavitvijo (7 od prve izvolitve v trenutni naziv);
* s svojim umetniškim delom je uveljavljen v mednarodnem prostoru.

Izjemno umetniško delo z izrazito mednarodno odmevnostjo lahko po presoji poročevalcev o umetniški usposobljenosti nadomesti štiri dela iz prve alineje prejšnjega odstavka tega člena.

1. člen

Kandidat za izvolitev v naziv rednega profesorja mora pred izvolitvijo opraviti javno predavanje.

**Izredni profesor in višji znanstveni sodelavec**

1. člen

V naziv izrednega profesorja in višjega znanstvenega sodelavca je lahko izvoljen kandidat, ki poleg temeljnih in splošnih pogojev izpolnjuje tudi naslednje posebne minimalne standarde:

Kakovostni pogoji:

* je sposoben samostojno znanstveno, umetniško ali raziskovalno-razvojno delovati na področju, na katerem se habilitira, ter na njem prispevati nova znanja ali stvaritve. Ta sposobnost se izkazuje z ustrezno bibliografijo na področju izvolitve v naziv;
* je uspešno deloval v strokovnem okolju;
* izkazuje mednarodno odmevnost svojega dela;
* je po opravljenem doktoratu raziskovalno ali pedagoško deloval na tuji univerzi ali raziskovalni ustanovi neprekinjeno najmanj 3 mesece ali je po priznanju pomembnih umetniških del najmanj 3 mesece umetniško ali pedagoško deloval na tuji univerzi ali pomembni umetniški ustanovi. Enako kot delovanje na tuji univerzi ali umetniški ustanovi se vrednoti sodelovanje v žiriji pri pomembnih tekmovanjih ali natečajih, mentorstvo študentom, ki dosežejo mednarodna priznanja na mednarodnih tekmovanjih ali na mednarodnih prireditvah, ki so glede na prostor in kraj dogajanja izjemnega pomena;
* je bil mentor ali somentor pri najmanj enem zaključenem doktoratu ali je sicer ustrezno prispeval k vzgoji strokovnjakov na svojem področju. Za tak prispevek se šteje:
  + uspešno zaključeno mentorstvo pri vsaj enem študentskem delu, nagrajenem z univerzitetno nagrado oziroma z nacionalno strokovno ali mednarodno nagrado;
  + glavno mentorstvo pri dveh uspešno zaključenih magistrskih delih;
* ima soglasje habilitacijske komisije za izvolitev v naziv.

Količinski pogoji:

* je objavil vsaj 7 člankov (od tega najmanj 4 članke od zadnje izvolitve v nižji naziv), pri katerih mora biti prvi ali vodilni avtor (oz. dokazuje, da je njegov prispevek k članku enakovreden prispevku prvega ali vodilnega avtorja) v revijah, indeksiranih v SCI ali SSCI z IF>0,
* pri ocenjevanju objavljenih del in pedagoške dejavnosti doseže najmanj 50 točk kumulativno, od tega najmanj 25 točk iz znanstvene in najmanj 12,5 točk iz pedagoške dejavnosti (oziroma 30 točk od zadnje izvolitve in od tega najmanj 15 točk iz znanstvene dejavnosti in najmanj 7,5 točk iz pedagoške dejavnosti).

1. člen

V naziv izrednega profesorja na umetniškem področju je lahko izvoljen kandidat, ki poleg temeljnih in splošnih pogojev izpolnjuje tudi naslednje posebne pogoje:

* z najmanj 7 mednarodno odmevnimi deli oziroma sedmimi vrhunskimi umetniškimi dosežki z javno predstavitvijo (4 od prve izvolitve v trenutni naziv);
* s svojim umetniškim delom je uveljavljen v mednarodnem prostoru.

Izjemno umetniško delo z izrazito mednarodno odmevnostjo lahko po presoji poročevalcev o umetniški usposobljenosti nadomesti tri dela iz prve alineje prejšnjega odstavka tega člena.

**Docent in znanstveni sodelavec**

1. člen

V naziv docenta in znanstvenega sodelavca je lahko izvoljen kandidat, ki poleg skupnih in splošnih pogojev izpolnjuje tudi naslednje pogoje:

Kakovostni pogoji:

* je uspešen pri reševanju znanstvenih, raziskovalno-razvojnih, umetniških ali strokovnih problemov;
* aktivno deluje v mednarodnem prostoru;
* ima soglasje habilitacijske komisije.

Količinski pogoji:

* je objavil vsaj 3 članke, pri katerih je bil prvi ali vodilni avtor v revijah, indeksiranih v SCI ali SSCI z IF>0,
* pri ocenjevanju objavljenih del doseže najmanj 20 točk kumulativno iz naslova znanstvene dejavnosti.

1. člen

V naziv docenta na umetniškem področju je lahko izvoljen kandidat, ki poleg temeljnih in splošnih pogojev izpolnjuje tudi naslednje posebne pogoje:

* izkaže najmanj tri mednarodno odmevna dela oziroma tri vrhunske umetniške dosežke;
* s svojim umetniškim delom je uveljavljen v mednarodnem prostoru.

Izjemno umetniško delo z izrazito mednarodno odmevnostjo lahko po presoji poročevalcev o umetniški usposobljenosti nadomesti dvema deloma iz druge alineje prejšnjega odstavka tega člena.

**Višji predavatelj**

1. člen

V naziv višjega predavatelja je lahko izvoljen kandidat, ki ima:

* izkazana strokovna dela in objave, ki dokazujejo njegovo strokovno uveljavljenost na področju, na katerem želi biti izvoljen v naziv;
* izkazano pedagoško usposobljenost.

**Predavatelj**

1. člen

V naziv predavatelja je lahko izvoljen kandidat, ki se je strokovno uveljavil na področju, na katerem želi biti izvoljen v naziv, in ima pozitivne ocene večine poročevalcev.

**Lektor**

1. člen

(1) V naziv lektorja je lahko izvoljen kandidat, ki:

* ima 3 leta ustrezne pedagoške prakse in, če gre za žive jezike, vsaj 3 mesece strokovnega oziroma pedagoškega delovanja v ustreznem jezikovnem okolju;
* ima ustrezno bibliografijo, ki obsega dela in stvaritve, ki jih priznava stroka kot ustrezni način predstavitve s področja, za katerega se habilitira;
* je pokazal sposobnost za strokovno in pedagoško delo;
* izkazuje pedagoško usposobljenost.

**Asistent**

1. člen

V naziv asistenta je lahko izvoljen kandidat, ki je:

* dokončal zadnji študij s povprečno oceno najmanj prav dobro (8), tako da se pri izračunu povprečja upoštevajo ocene vseh opravljenih izpitov, vaj in drugih ocenjenih študijskih obveznosti;
* za svoje zaključno delo, če je to pogoj za zaključek študija, dosegel najmanj oceno prav dobro (8);
* pokazal sposobnost za strokovno, znanstveno ali raziskovalno-razvojno oziroma umetniško delo.

**5. Minimalni standardi za ponovno izvolitev**

**a. Ponovna izvolitev v naziv visokošolskega učitelja in znanstvenega delavca**

1. člen

Pri ponovni izvolitvi v naziv visokošolskega učitelja in znanstvenega delavca za isto habilitacijsko področje mora kandidat od zadnje izvolitve izpolniti vsaj polovico pogojev, ki jih zahteva visokošolski zavod pri prvi izvolitvi v naziv. Ponovna izvolitev v naziv docenta je praviloma možna le enkrat.

1. člen

Če kandidat ne izpolni pogojev za ponovno izvolitev, lahko zaprosi za izvolitev v nižji naziv, če je bil pred tem že izvoljen v ta naziv. Pri tem mora izpolnjevati pogoje, ki so potrebni za ponovno izvolitev v nižji naziv.

**b. Ponovna izvolitev v naziv asistenta**

1. člen

Če je asistent dokazal uspehe v izobraževalnem in znanstveno-raziskovalnem oziroma umetniškem delu ter ima dokazila o pedagoški usposobljenosti, je lahko v isti naziv izvoljen trikrat. Pri nadaljnjih izvolitvah se zahteva doktorat znanosti.

**c. Predčasna izvolitev v naziv in izvolitev v naziv mimo vrstnega reda**

1. člen

Kandidat se izjemoma lahko izvoli v naziv pred potekom veljavnega naziva oziroma v naziv, pri katerem se ne upošteva vrstni red nazivov. Za predčasno izvolitev v naziv mora kandidat imeti izjemne dosežke.

Izvolitev šteje za predčasno, če se postopek izvolitve kandidata, prvič izvoljenega v trenutni naziv visokošolskega učitelja, začne več kot 9 mesecev pred potekom trenutnega habilitacijskega naziva.

Volitev mimo vrstnega reda se obravnava pod enakimi pogoji kot predčasna izvolitev.

1. člen

Za izjemni dosežek kandidata, ki utemeljuje predčasno izvolitev v naziv ali izvolitev v naziv mimo vrstnega reda, se štejejo prejem pomembne, splošno znane mednarodne nagrade, izjemno pomembna dela z dokazano veliko odmevnostjo pri nas in v tujini ali odločilen prispevek k razvoju pomembnega novega področja raziskav ali umetniške dejavnosti. Postopek predčasne izvolitve se začne z neodvisnimi utemeljitvami izrednega dosežka kandidata, ki jih predložijo trije uveljavljeni redni profesorji s kandidatovega področja.

**6. POSTOPEK IZVOLITVE**

1. člen

Postopek za izvolitev v naziv visokošolskega učitelja se začne na prošnjo kandidata za izvolitev v naziv.

Kandidat mora vložiti pisno prošnjo na senat MPŠ in v njej navesti naziv in področje, na katerem se želi habilitirati. Obrazec vloge za izvolitev (priloga 2) in podrobnejša navodila (priloga 3) določi senat.

Postopek za obnovo naziva oz. napredovanje se začne najmanj 6 mesecev pred iztekom veljavnega naziva. Strokovne službe MPŠ so dolžne kandidata o tem prej pisno obvestiti.

1. člen

Kandidat ob prijavi za pridobitev naziva visokošolskega učitelja ali sodelavca predloži v elektronski in pisni obliki na obrazcu VLOGA ZA IZVOLITEV:

* prošnjo z navedbo področja, izjemoma predmeta;
* življenjepis, iz katerega je razvidno kandidatovo strokovno, znanstveno in izobraževalno delo,
* pregledom dela, točkovnik in izpis bibliografije,
* izbor 10-1 2 najpomembnejših del,
* citiranost del v Web of Science,
* dokazila o izobrazbi,
* separati najpomembnejših del,
* druga dokazila, skladno z navodili za pripravo in oddajo vloge za izvolitev v naziv, ki so priloga teh meril.

V postopku izvolitve v naziv se v bibliografiji upoštevajo dela kandidata, ki jih je objavil do datuma oddaje vloge v postopku za ponovno izvolitev v isti naziv oz. v postopku za izvolitev v višji naziv.

V kolikor kandidat vloži hkrati več vlog, v različnih vlogah ne more uveljaviti iste bibliografije.

V 30 dneh po prejemu vloge izda dekan MPŠ sklep o začetku postopka izvolitve.

Če pristojna strokovna služba MPŠ ugotovi, da je predložena prošnja in dokumentacija nepopolna ali neustrezno sestavljena, pozove kandidata, da najkasneje v 30 dneh odpravi pomanjkljivosti. Če kandidat v 30 dneh od prejema obvestila ne odpravi pomanjkljivosti, se šteje, da je predlog umaknil.

1. člen

Habilitacijska komisija MPŠ razpravlja o predloženi vlogi ter predlaga Senatu MPŠ imenovanje najmanj treh poročevalcev za oceno strokovne usposobljenosti kandidata.

Poročevalec je lahko visokošolski učitelj istega ali višjega naziva, za katerega je kandidat predlagan. Med poročevalci za izvolitev visokošolskega učitelja morata biti vsaj dva visokošolska učitelja, ki sta strokovnjaka s področja, za katerega kandidat prosi, in vsaj en visokošolski učitelj z drugega zavoda ali univerze. Vsaj eden od poročevalcev mora biti visokošolski učitelj MPŠ.

Poročevalci za izdelavo strokovne ocene usposobljenosti kandidata, ki prvič prosi za naziv visokošolskega učitelja, v sporazumu s kandidatom določijo tudi temo ter datum javnega preizkusnega predavanja v angleškem jeziku. Poročevalci ocenijo uspešnost predavanja in pripravijo o tem posebno poročilo.

V primeru, da je kandidat že opravljal predagoško delo na MPŠ, habilitacijska komisija pozove študentski svet, da oblikuje mnenje o kandidatu za izvolitev.

Poročevalci za izdelavo strokovne ocene usposobljenosti kandidata, ki prosi za naziv visokošolskega sodelavca, v 30 dneh od prejema sklepa o imenovanju pripravijo skupno strokovno poročilo v skladu z Navodilom za sestavo poročila (Priloga 4).

Poročevalci za izdelavo strokovne ocene usposobljenosti kandidata, ki prosi za naziv visokošolskega učitelja, v 30 dneh od prejema sklepa o imenovanju in po uspešni izvedbi preizkusnega predavanja, če je to v postopku predpisano, pripravijo neodvisna poročila v skladu z Navodilom za sestavo poročila (Priloga 4). Če preizkusnega predavanja ni možno organizirati v treh mesecih od prejema sklepa o imenovanju, mora predsednik komisije strokovnih poročevalcev obvestiti tajništvo šole in utemeljiti vzroke za zamudo.

Poročilo o znanstveni, strokovni ali umetniški usposobljenosti mora vsebovati nepristransko oceno kandidatovih del.

Strokovna poročila obravnava habilitacijska komisija, ki senatu predlaga izvolitev ali zavrnitev kandidata za izvolitev. Senat zaključi postopek izvolitve, tako da izvoli ali zavrne izvolitev kandidata, dekan pa v 30 dneh izda ustrezen sklep.

**Pravica do pritožbe**

1. člen

Kandidat lahko v 30 dneh od dneva, ko mu je bila vročen sklep, s katerim je bila njegova vloga v naziv zavrnjena, oziroma s katerim je bilo odločeno o njegovi ponovni izvolitvi v isti naziv, vloži pritožbo dekanu MPŠ.

**Razlogi za pritožbo**

1. člen

Pritožba se lahko vloži:

* če so bile v postopku za izvolitev v naziv kršene določbe zakonov ali drugih predpisov s habilitacijskega področja,
* če so bila v postopku za izvolitev nepravilno ali nepopolno ugotovljena dejstva, ki so pomembna za odločitev.

1. člen

Če je pritožba vložena prepozno, dekan pritožbo zavrže in o tem obvesti senat in kandidata.

1. člen

Če je pritožba vložena pravočasno, MPŠ po prejemu pritožbe obvesti kandidata, da lahko v roku 30 dni od prejema obvestila v navzočnosti pooblaščenega delavca MPŠ vpogleda v dokumentacijo pritožbenega postopka in da se lahko v nadaljnjih 30 dneh od vpogleda v dokumentacijo pisno opredeli do vseh dejstev v pritožbenem postopku.

Dekan MPŠ v roku 30 dni od prejema pisne opredelitve kandidata izda ustrezen sklep in z njim seznani Senat MPŠ in kandidata. Odločitev dekana je dokončna.

**Ugotavljanje enakovrednosti učiteljskega naziva, pridobljenega na drugem visokošolskem zavodu**

1. člen

Za visokošolske učitelje, ki imajo pridobljeno izvolitev v naziv v tujini ali na drugem visokošolskem zavodu v Sloveniji po merilih, ki niso skladna z Minimalnimi standardi za izvolitev v nazive visokošolskih učiteljev, znanstvenih delavcev in visokošolskih sodelavcev na visokošolskih zavodih Nacionalne agencije Republike Slovenije za kakovost v visokem šolstvu, se na podlagi minimalnih standardov izvede postopek ugotavljanja enakovrednosti kakovostnih in količinskih pogojev, po katerih si je kandidat pridobil učiteljski naziv na drugem visokošolskem zavodu.

1. člen

V postopku ugotavljanja enakovrednosti učiteljskega naziva, pridobljenega na drugem visokošolskem zavodu, se smiselno uporabljajo določila teh Meril.

1. člen

Postopek se začne z vlogo kandidata, ki predloži podatke o postopku, po katerem je pridobil naziv učitelja, biografijo in bibliografijo ter v elektronski obliki tri najpomembnejša dela, dostopna v enem od svetovnih jezikov. V 30 dneh po prejemu vloge izda dekan MPŠ sklep o začetku postopka.

Habilitacijska komisija MPŠ imenuje izmed učiteljev MPŠ dva poročevalca, ki v roku 30 dni izdelata vsak svoje poročilo o enakovrednosti kandidatovega učiteljskega naziva z nazivom učitelja na MPŠ.

1. člen

Habilitacijska komisija na temelju prejetih poročil, gradiva o kandidatu in splošno dostopnih podatkov ugotovi, ali je kandidatov učiteljski naziv enakovreden učiteljskemu nazivu na MPŠ, in o tem izda pozitivno oz. negativno mnenje. Na temelju mnenja habilitacijske komisije Senat MPŠ po izvedbi postopka priznavanja ustreznosti naziva lahko podeli ali zavrne naziv ter področje izvolitve v naziv. Priznavanje enakovrednega naziva velja do izteka naziva na instituciji, kjer je bil naziv pridobljen, vendar ne dlje, kot bi veljal enak naziv na MPŠ.

1. člen

Če kandidat v 30 dneh, odkar je bil pozvan, ne posreduje zahtevanih podatkov in tudi ne zaprosi za podaljšanje roka, senat MPŠ sprejme sklep o ustavitvi postopka za ugotavljanje enakovrednosti učiteljskega naziva, pridobljenega na drugem visokošolskem zavodu, z ustreznim učiteljskim nazivom na MPŠ.

**Zaposlovanje učiteljev z nazivom na drugem visokošolskem zavodu**

1. člen

Kadar se na razpis za mesto učitelja na MPŠ prijavi kandidat, ki ima naziv na drugem visokošolskem zavodu in potrebuje postopek ugotavljanja enakovrednost njegovega naziva na drugem visokošolskem zavoduz učiteljskim nazivom na MPŠ, se postopek izbire prijavljenih kandidatov podaljša za čas, ki je potreben za izvedbo tega postopka.

1. člen

Postopek priznavanja enakovrednega naziva, pridobljenega na drugem visokošolskem zavodu, se začne z ugotovitvenim sklepom dekana o tem, da se je prijavil kandidat, ki je pridobil učiteljski naziv na drugi visokošolski organizaciji.

Pristojna strokovna služba MPŠ pozove kandidata, da najkasneje v 30 dneh predloži podatke o postopku, po katerem je pridobil naziv učitelja, biografijo in bibliografijo ter v elektronski obliki tri najpomembnejša dela, dostopna v enem od svetovnih jezikov. Po prejemu vloge se skladno z določili teh meril izvede postopek ugotavljanja enakovrednosti učiteljskega naziva, pridobljenega na drugem visokošolskem zavodu.

**Ugotavljanje primernosti nazivov nosilcev predmetov**

1. člen

Nosilec predmeta na študijskih programih MPŠ je lahko, kdor ima naziv visokošolskega učitelja.

Če je predlagani nosilec predmeta naziv visokošolskega učiteljav pridobil na drugem visokošolskem zavodu v tujini, se zanj izvede postopek ugotavljanja enakovrednosti kakovostnih in količinskih pogojev, po katerih si je kandidat pridobil učiteljski naziv na drugem visokošolskem zavodu v tujini.

Če je predlagani nosilec predmeta naziv visokošolskega učiteljav pridobil na drugem visokošolskem zavodu v Sloveniji, primernost naziva nosilca ugotavlja Senat MPŠ na predlog Habilitacijske in Študijske komisije.

**7. PREHODNE IN KONČNE DOLOČBE**

1. člen

Postopki, ki potekajo skladno s temi merili, morajo biti zaključeni v roku dveh let od oddaje vloge. V primeru, da postopek izvolitve ni zaključen v roku dveh let od prejema vloge, izda dekan MPŠ sklep o ustavitvi postopka.

1. člen

Postopki za izvolitev v naziv, začeti pred uporabo teh meril, se končajo po pogojih in merilih, po katerih so bili začeti.

1. člen

Merila začnejo veljati na dan, ko jih sprejme senat zavoda.

Dekan:

prof. dr. Milena Horvat

Ljubljana, 14. 11. 2023

Priloge:

1. [Seznam habilitacijskih področij](https://www.mps.si/dokumenti/1_Seznam_habilitacijskih_podrocij.pdf)

2. [Obrazec vloge za izvolitev](https://www.mps.si/dokumenti/2_Vloga_za_izvolitev_obrazec.doc)

3. [Navodila kandidatom za izvolitev](https://www.mps.si/dokumenti/3_Navodila_kandidatom_za_izvolitev.pdf)

4. [Predloga za pripravo poročila](https://www.mps.si/dokumenti/4_Porocilo-predloga.doc) ([Evaluation Report Form](https://www.mps.si/dokumenti/4a_Evaluation-Report-Form.doc))

5. [Predloga za pripravo poročila za naziv asistenta](https://www.mps.si/dokumenti/5_Porocilo-predloga_asistent.docx)

6. [Navodila za pripravo poročila za izvolitve](https://www.mps.si/dokumenti/6_Navodilo-priprava-porocila-za-izvolitve.pdf) ([Evaluation Report Instructions](https://www.mps.si/dokumenti/6a-Evaluation-Report-Instructions.pdf))

7. [Zapisnik za preizkusno predavanje](https://www.mps.si/dokumenti/7_Zapisnik-preizkusno-predavanje.doc)